Ego Theobaldus notum, etc., quod ego dedi dilecto et fideli meo, Hugoni de Valeriaco, et hæredibus ejus in perpetuum, triginta libratas terræ percipiendas, singulis annis, in nundinis maii apud Pruvinum. Propter hoc, idem Hugo homagium ligium mihi fecit, salva ligeitate domini regis, domini archiepiscopi Senonensis, domini Joannis de Valeriaco, et domini Manasseri de Tosquin. Tenetur etiam me juvare contra omnem creaturam, et contra hos omnes supradictos, si non habuero guerram in capite contra ipsos quatuor, vel alterum eorum. Sciendum præterea quod idem Hugo posuit in feodo meo quicquid habet apud Fossei; et super hoc habeo litteras suas patentes. In cujus rei, etc. Actum, anno Domini, millesimo ducentesimo vicesimo-nono, mense novembri.